*Projekts*

**LATVIJAS REPUBLIKAS MINISTRU KABINETA SĒDES PROTOKOLLĒMUMS**

|  |  |  |
| --- | --- | --- |
| Rīgā | Nr. | 2013.gada \_ .\_\_\_\_\_\_\_ |

 .§

**Par Informatīvo ziņojumu
„Par pasākumiem, kas tiks veikti, lai Izglītības un zinātnes ministrija būtiski uzlabotu finanšu līdzekļu plānošanu, finanšu sistēmas sakārtošanu un budžeta līdzekļu izlietošanas kontroli, aprēķinot un sadalot līdzekļus pedagogu darba samaksai turpmāk, un par izveidojušos situāciju ar trūkstošo finansējumu 2013./2014. mācību gadā pedagogu darba samaksas nodrošināšanai privātajām izglītības iestādēm”**

(…)

1. Pieņemt zināšanai informatīvo ziņojumu, kurā, citu starp, ietverta informācija par Izglītības un zinātnes ministrijas veiktajiem pasākumiem, lai būtiski uzlabotu finanšu līdzekļu plānošanu, finanšu sistēmas sakārtošanu un budžeta līdzekļu izlietošanas kontroli. Izglītības un zinātnes ministrija veikusi virkni grozījumus normatīvajos aktos un veikusi citus pasākumus, tai skaitā apkopojusi pedagogu likmju skaita sadalījumu atbilstoši pedagogu darba stāžam, secinot, ka pedagogu darba stāžs pamatā ir 10 gadi un vairāk un tas var mainīties budžeta gada ietvaros, tādēļ, aprēķinot mērķdotāciju un dotāciju pedagogu darba samaksai, par pamatu jāņem minimālo pedagoga mēneša darba algas likme pedagogam ar 10 gadu darba stāžu mācību stundu plāna nodrošināšanai. Lai pārliecinātos par izglītojamo skaita pieauguma pamatotību, Izglītības kvalitātes valsts dienests veicis pārbaudes 11 privātajās izglītības iestādēs un 6 vakara (maiņu) vidusskolās, kurās bija vislielākais izglītojamo skaita pieaugums. Izvērtējot situāciju, Izglītības un zinātnes ministrija secināja, ka nav tiesiska pamata neaprēķināt mērķdotāciju un dotāciju pedagogu darba samaksai, ja izglītības iestāde Valsts izglītības informācijas sistēmā (turpmāk – VIIS) iekļāvusi informāciju par izglītojamajiem, kuri apgūst licencētas un akreditētas izglītības programmas.

2. Izglītības un zinātnes ministrijai atbilstoši informatīvajā ziņojumā paredzētajam veikt turpmāk minētās darbības:

* 1. Līdz 2013.gada 31.decembrim izveidot darba grupu, lai tiktu nodrošināta projekta „Valsts izglītības informatizācijas sistēmas 2.kārta” sasniegto rezultātu uzturēšana, VIIS ilgtspēja un attīstība, t.sk., VIIS papildu funkcionalitātes izstrāde.
	2. Līdz 2014.gada 31.martam veikt grozījumus Ministru kabineta 2011.gada 27.decembra noteikumos Nr.1037 „Kārtība, kādā valsts finansē pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un pamatizglītības un vidējās izglītības programmas, kuras īsteno privātās izglītības iestādes” (turpmāk – MK noteikumi Nr.1037), nosakot datu ievadīšanas un apstiprināšanas biežumu VIIS, lai tiktu nodrošināta savlaicīga un precīza informācija par bērnu un izglītojamo skaitu, kas svarīga, prognozējot un aprēķinot dotācijas apmēru privātajām izglītības iestādēm.
	3. Trīs reizes gadā (septembrī, janvārī un maijā) veikt izglītības iestāžu (t.sk. privāto izglītības iestāžu) ievadīto datu kontroli VIIS par izglītojamo skaita izmaiņām.
	4. Līdz 2015.gada 1.janvārim izvērtēt iespējas slēgt finansēšanas līgumus ar privātajām izglītības iestādēm, paredzot abu pušu atbildību par finansējuma piešķiršanu un izlietošanu.
	5. No 2014.gada 1.aprīļa apkopot un analizēt pedagogu skaita un pedagoģisko likmju skaita attiecību, vakanto likmju skaitu, kā arī pedagogu skaita sadalījumu pēc izglītības un vecuma atbilstoši Ministru kabineta 2013.gada 20.augusta noteikumos Nr.594 „Noteikumi par valsts statistikas pārskatu veidlapu paraugiem izglītības jomā” apstiprinātajiem statistikas pārskatiem.
	6. Līdz 2014.gada 31.martam veikt nepieciešamos grozījumus Ministru kabineta 2009.gada 22.decembra noteikumos Nr.1616 „[Kārtība, kādā aprēķina un sadala valsts budžeta mērķdotāciju pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un pašvaldību vispārējās pamatizglītības un vispārējās vidējās izglītības iestāžu pedagogu darba samaksai](http://likumi.lv/doc.php?id=202915)” (turpmāk – MK noteikumi Nr.1616) un MK noteikumos Nr.1037, paredzot, ka līdz attiecīgā gada 10.septembrim izglītības iestādes ievada un apstiprina informāciju par bērnu un skolēnu skaitu attiecīgā gada 5.septembrī, un mērķdotācija periodam no attiecīgā gada 1.septembra līdz 31.augustam tiek aprēķināta pēc bērnu un skolēnu skaita attiecīgā gada 5.septembrī.
	7. Līdz 2014.gada 31.martam veikt grozījumus Ministru kabineta 2010.gada 17.augusta noteikumos Nr.788 „Valsts izglītības informācijas sistēmas saturs, uzturēšanas un aktualizācijas kārtība”, nosakot, ka informācija par iegūtajām pedagogu profesionālās darbības kvalitātes pakāpēm iekļaujama VIIS.
	8. Līdz 2014.gada 31.martam veikt grozījumus Ministru kabineta 2009.gada 28.jūlija noteikumos Nr.836 „Pedagogu darba samaksas noteikumi”, Ministru kabineta 2011.gada 27.decembra noteikumos Nr.1035 „Kārtība, kādā valsts finansē profesionālās ievirzes mākslu, mūzikas un dejas izglītības programmas” un Ministru kabineta 2011.gada 27.decembra noteikumos Nr.1036 „Kārtība, kādā valsts finansē profesionālās ievirzes sporta izglītības programmas”, nosakot fiksētu piemaksas apmēru pedagogu profesionālās darbības kvalitātes piemaksām, nepiesaistot zemākai pedagoga darba algas likmei.
	9. Līdz 2014.gada 31.martam veikt grozījumus MK noteikumu Nr.1616 7.punktā, nosakot vakara (maiņu) un neklātienes vispārējās izglītības programmām (izglītības ieguves veids - tālmācība) papildu koeficientu piemērošanu 0,5 un profesionāli orientēta virziena pamatizglītības programmām ar padziļinātu mācību priekšmetu saturu koeficientu 1,2.
	10. Atbilstoši MK noteikumu Nr.1616 19.punktā un 191.punktā noteiktajam, veikt analīzi par normētā skolēnu (bērnu) skaita attiecību pret vienu pedagoga mēneša darba algas likmi, ja minētās attiecības novadu un republikas pilsētu pašvaldībās pārsniegs 10 procentus.
	11. Līdz 2014.gada 31.martam veikt grozījumus MK noteikumos Nr.1616 un MK noteikumos Nr.1037, paredzot kārtību par finansējuma ieturēšanu vai atgūšanu gadījumos, kad izglītības iestāde VIIS datu bāzē sniegusi nepatiesas vai maldinošas ziņas par reālo izglītojamo skaitu vai izglītības iestādes darbībā konstatēti būtiski normatīvo aktu pārkāpumi, kas norādīti kompetento institūciju pārbaudes aktos vai atzinumos.
	12. Turpināt pētījumu par mazo skolu (ja izglītojamo skaits ir 100 un mazāk) finansēšanas modeli. Līdztekus pārskatīt vispārējās vidējās izglītības skolu tīkla efektivitāti, nosakot, ka vispārējās vidējās izglītības programmas apguvei vienā klasē minimālo izglītojamo skaitu novados un pilsētās (vidēji 20 izglītojamie vienā klasē, izvērtējot iespēju pakāpeniski noteikt lielāku izglītojamo skaitu vienā klasē).

Līdztekus līdz 2014.gada 31.martam veikt grozījumus MK noteikumos Nr.1616, paredzot pašvaldību izglītības iestādēs minimālo izglītojamo skaitu vienā klasē vispārējās vidējās izglītības programmas apguvei.

* 1. Ministru kabineta noteikumu projekta „Kārtība, kādā akreditē izglītības iestādes un eksaminācijas centrus, vispārējās un profesionālās izglītības programmas un novērtē valsts un pašvaldību izglītības iestāžu vadītāju profesionālo darbību” ietvaros virzīt prasību noteikt viennozīmīgu izglītības iestādes un izglītības programmas akreditācijas termiņu, ja izglītības iestādes darbībā vai izglītības programmas īstenošanā ir notikušas izmaiņas spēkā esošas akreditācijas laikā.
	2. Līdz 2015.gada augustam izstrādāt jaunu pedagogu atalgojuma sistēmas finansēšanas modeli vai pilnveidot esošo finansēšanas kārtību.

3. Izglītības un zinātnes ministrijai iesniegt izskatīšanai Ministru kabineta 2013.gada 10.decembra sēdē Ministru kabineta rīkojuma „Par mērķdotāciju sadalījumu pašvaldībām – pašvaldību izglītības iestādēm 2014.gadam” projektu, 2014.gada janvārim – augustam paredzot finansējumu par papildu pienākumu (klases audzināšana, stundu (nodarbību) gatavošana, skolēnu darbu labošana) un atbalsta pasākumu (konsultācijas, pagarinātās dienas grupas) nodrošināšanai 40% apmērā no mācību stundu plāna īstenošanai aprēķinātās mērķdotācijas.

4. Pieņemt zināšanai, ka, ņemot vērā izglītojamo skaita pieaugumu privātajās izglītības iestādēs, kā arī piešķirtā finansējuma apmēru mērķdotācijām pašvaldībām, lai arī 2014.gada septembrim – decembrim un turpmāk nodrošinātu pilnu finansējumu pedagogu darba samaksai atbilstoši MK noteikumiem Nr.1616 un MK noteikumiem Nr.1037, tai skaitā piemaksām pedagogu papildu pienākumu (klases audzināšana, stundu (nodarbību) gatavošana, skolēnu darbu labošana) un atbalsta pasākumu (konsultācijas, pagarinātās dienas grupas) nodrošināšanai 40% apmērā no mācību stundu plāna īstenošanai aprēķinātās mērķdotācijas, saskaņā ar Ministru kabineta 29.oktobra sēdes lēmumu (protokola Nr.56, 46.§, 37.punkts) nodrošināt papildu finansējumu līdz 1 204 535 EUR 2014.gadā, 2015.gadā 2 817 095 EUR un 2016.gadā 2 858 866 EUR.

5. Pieņemt zināšanai, ka šī protokollēmuma 4.punktā norādītais nepieciešamais papildu finansējums aprēķināts, ņemot vērā, ka 2014.gadā plānots veikt pārdali 0,213 miljoni euro apmērā no programmas 12.00.00 „Finansējums asistenta pakalpojuma nodrošināšanai personai ar invaliditāti pārvietošanās atbalstam un pašaprūpes veikšanai”.

6. Līdz 2014.gada 31.maijam protokollēmuma 2.punktā minētos Ministru kabineta noteikumus un to grozījumu projektus izstrādāt un saskaņot ar Finanšu ministriju un Tieslietu ministriju, un iesniegt Ministru kabinetā.

7. Līdz 2014.gada 30.jūnijam iesniegt Ministru kabinetā informatīvo ziņojumu par 2014.gada septembrim – decembrim nepieciešamo līdzekļu apmēru mērķdotācijām pašvaldībām pedagogu darba samaksas nodrošināšanai pēc informācijas VIIS par bērnu un skolēnu skaitu 2014.gada 27.maijā un pēc 2. punktā minēto MK noteikumu un to grozījumu spēkā stāšanās.

8. Finanšu ministrijai, atbilstoši Ministru kabineta 29.oktobra sēdes lēmumam (protokola Nr.56, 46.§, 37.punkts) un saskaņā ar šī protokollēmuma 4. punktā minēto, nodrošināt papildu finansējumu līdz 1 204 535 EUR 2014.gadā, 2015.gadā 2 817 095 EUR un 2016.gadā 2 858 866 EUR, lai nodrošinātu pilnu finansējumu pedagogu darba samaksas nodrošināšanai.

9. Pieņemt zināšanai, ka, lai saskaņā ar Izglītības likuma 14.panta 37.punktu un Izglītības likuma pārejas noteikumu 35.punktu, no 2014.gada 1.septembra varētu nodrošināt finansējumu piemaksām pedagogiem, kuri kvalitātes pakāpes ieguvuši pēc Eiropas Sociālā fonda projekta „Pedagogu konkurētspējas veicināšana izglītības sistēmas optimizācijas apstākļos”, 2014.gadā nepieciešami 1,327826 milj.euro, 2015.gadā nepieciešami 3,892471 milj.euro un 2016.gadā nepieciešami 3,752238 milj.euro.

Ministru prezidents V.Dombrovskis

Valsts kancelejas direktore E.Dreimane

Iesniedzējs:

Izglītības un zinātnes ministrs V.Dombrovskis

Vizē:

Valsts sekretāre S.Liepiņa

29.11.2013.

1294, L.Buceniece, 67047830, liga.buceniece@izm.gov.lv